CELEX: 
Language: fi
Date: 2021-04-21 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2017/565 muuttamisesta kestävyystekijöiden, -riskien ja -mieltymysten sisällyttämiseksi tiettyihin sijoituspalveluyritysten toiminnan järjestämistä koskeviin vaatimuksiin ja toiminnan harjoittamisen edellytyksiin

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Tämä asetus on osa kestävää kehitystä koskevaa laajempaa komission aloitetta. Se luo perustan EU:n puitekehykselle, jolla kestävyysnäkökohdat otetaan rahoitusjärjestelmän ytimeen, jotta voidaan tukea Euroopan talouden muuttamista vihreämmäksi ja sopeutumiskykyisemmäksi kiertotaloudeksi Euroopan vihreän kehityksen ohjelman
                  1
                tavoitteiden mukaisesti.
            
            
               Vuoden 2016 Pariisin ilmastosopimuksen ja YK:n kestävän kehityksen toimintaohjelman 2030 hyväksymisen jälkeen komissio ilmoitti kestävän kasvun rahoitusta koskevassa toimintasuunnitelmassa
                  2
                aikomuksesta sisällyttää kestävyys rahoitusneuvontaan ja selventää kestävyysnäkökohtien sisällyttämistä niin kutsuttuihin luottamusvelvollisuuksiin alakohtaisessa lainsäädännössä. Euroopan vihreän kehityksen ohjelmaa koskevassa tiedonannossa vahvistetaan tarve pitkän aikavälin signaaleille, joilla rahoitus- ja pääomavirtoja ohjataan ympäristösijoittamiseen ja hukkainvestointeja vältetään. Tämä delegoitu asetus edistää tätä erityistavoitetta.
            
            
               Komission delegoidulla asetuksella (EU) 2017/565
                  3
                täydennetään Euroopan parlamentin ja neuvoston direktiiviä 2014/65/EU
                  4
                (MiFID II) määrittelemällä tarkemmin sijoituspalveluyritysten toiminnan järjestämistä koskevat vaatimukset ja toiminnan harjoittamisen edellytykset. Tällä asetuksella muutetaan delegoitua asetusta (EU) 2017/565 kahdella tavalla: 
            
            
               Ensinnäkin siinä otetaan huomioon asiakkaan kestävyyttä koskevat mieltymykset soveltuvuuden arvioinnin täydentäjänä. Voimassa olevan MiFID II ‑kehyksen mukaan sijoitusneuvontaa ja salkunhoitoa tarjoavien sijoituspalveluyritysten on hankittava tarvittavat tiedot asiakkaidensa tietämyksestä ja kokemuksesta sijoitusalasta, tappionsietokyvystä ja sijoitustavoitteista, mukaan lukien riskinsietokyky, jotta yritys voi tarjota palveluja ja tuotteita, jotka soveltuvat asiakkaalle (soveltuvuuden arviointi). Asiakkaan sijoitustavoitteiden osalta hankittaviin tietoihin kuuluvat tiedot siitä, miten kauan asiakas haluaa pitää sijoitusta hallussaan ja millaisia riskejä hän mieluiten ottaa, sekä tiedot riskiprofiilista ja sijoituksen tarkoituksesta. Sijoitustavoitteita koskevat tiedot ovat kuitenkin usein kytköksissä taloudellisiin tavoitteisiin, eikä asiakkaan muita kuin taloudellisia näkökohtia, kuten kestävyysmieltymyksiä, oteta yleensä huomioon. Soveltuvuuden arviointeihin ei yleensä sisällytetä kysymyksiä asiakkaiden kestävyysmieltymyksistä, eikä asiakkaiden enemmistö nostaisi näitä mieltymyksiä itse esiin. Tästä syystä sijoituspalveluyritykset voisivat ottaa kestävyystekijät paremmin huomioon valintamenettelyssään.
            
            
               Euroopan parlamentin ja neuvoston asetuksessa (EU) 2019/2088
                  5
               , jäljempänä ’tiedonantoasetus’, edellytetään, että rahoitustuotteen asiakirjoissa kuvataan, miten sille asetetut kestävyyden tasot tai kestävyystavoitteet saavutetaan tai on saavutettu. Koska kyseessä ei ole merkintäjärjestelmä, siinä voidaan kuvailla erilaisia kestävyyteen liittyviä tavoitteita. Vaikka tiedonantoasetuksen 9 artiklassa tarkoitetuilla rahoitustuotteilla on pyrittävä kestäviin sijoituksiin, joista ei aiheudu merkittävää haittaa asetuksen 2 artiklan 17 kohdassa tarkoitetulla tavalla, asetuksen 8 artiklan soveltamisalaan kuuluvissa rahoitustuotteissa saattavat yhdistyä erilaiset strategiat, myös sellaiset, jotka väitetystä ympäristöön, yhteiskuntaan ja hallintotapaan, sosiaalisesti vastuullisiin sijoituksiin tai kestävyyteen liittyvästä suuntautumisestaan huolimatta saattavat olla kestävyyden kannalta puutteellisia. Kun otetaan huomioon tämä sekä MiFID II:n, tiedonantoasetuksen ja Euroopan parlamentin ja neuvoston asetuksen (EU) 2020/852
                  6
               
                  7
               , jäljempänä ’luokitusjärjestelmäasetus’, erilaiset soveltamisalat, tällä asetusluonnoksella varmistetaan, että rahoitusvälineitä, jotka ovat jollakin tavoin kestävyyden kannalta olennaisia, voidaan suositella asiakkaille tai potentiaalisille asiakkaille, jotka ilmaisevat selkeitä kestävyysmieltymyksiä. Näin ollen kestävyysmieltymyksiin sisältyvät rahoitusvälineet, jotka joko on sijoitettu ainakin jossakin määrin luokitusjärjestelmäasetuksessa tarkoitettuihin luokitusvaatimusten mukaisiin toimintoihin tai tiedonantoasetuksen 2 artiklan 17 kohdassa määriteltyihin kestäviin sijoituksiin, jotka kattavat myös luokitusvaatimusten mukaiset toiminnot, tai joissa otetaan huomioon ympäristöön tai yhteiskuntaan tehtävien sijoitusten kielteiset ulkoisvaikutukset kestävyyteen kohdistuvien pääasiallisten haittavaikutusten osalta. Kestävyysmieltymyksiä koskevilla säännöillä tuetaan ja vahvistetaan viherpesun ja väärin perustein tapahtuvan myynnin vähentämistä koskevaa poliittista tavoitetta ja kannustetaan rahoitusjärjestelmän siirtymää, jotta sillä todella tuetaan yrityksiä niiden siirtyessä kohti kestävää kehitystä ja jatketaan sellaisten yritysten tukemista, jotka jo toimivat kestävästi.
            
            
               Kestävyysmieltymyksiä koskevilla säännöillä varmistetaan yhdenmukaisuus tiedonantoasetuksen ja luokitusjärjestelmäasetuksen kanssa sekä tehostetaan huomattavasti kyseisten asetusten mukaisten kestävyyteen liittyvien tietojen julkistamista. Luokitusjärjestelmäasetuksen mukaan on ilmoitettava, missä määrin sijoitukset ovat EU:n luokitusjärjestelmän mukaisia. 
            
            
               Helpottaakseen toiminnallisesti sisäisiä prosesseja ja erityisesti asiakkaille tai potentiaalisille asiakkaille annettavien suositusten laatimista sijoituspalveluyritykset voisivat edeltävän rahoitusvälineiden analyysin perusteella asettaa tällaiset tuotteet ennakolta tärkeysjärjestykseen ja ryhmitellä ne ympäristön kannalta kestäviksi katsottaviin taloudellisiin toimintoihin sijoitetun osuuden, kestävien sijoitusten osuuden tai pääasiallisten haitallisten vaikutusten, esimerkiksi pääasiallisten haitallisten vaikutusten luokkien, sitoumusten tyyppien ja laadullisten tai määrällisten indikaattorien, perusteella. Koska rahoitusvälineillä tehtävät sijoitukset saattavat aiheuttaa erilaisia pääasiallisia haitallisia vaikutuksia kestävyystekijöihin, sijoituspalveluyritysten olisi selitettävä asiakkailleen tai potentiaalisille asiakkailleen, että ne seikat, jotka osoittavat, että pääasialliset haitalliset vaikutukset kestävyystekijöihin on huomioitu, voivat olla merkityksellisiä erilaisissa ympäristöön, yhteiskuntaan, työntekijöihin tai hallintoon liittyvissä asioissa, että niiden seikkojen avulla on mahdollista osoittaa, että kestävyystekijät on otettu huomioon ja pääasiallisiin haitallisiin vaikutuksiin on sitouduttu puuttumaan ajan kuluessa ja että niitä voidaan kuvata muun muassa tiedonantoasetuksen mukaisilla laadullisilla tai määrällisillä indikaattoreilla.
            
            
               Toiseksi tässä asetuksessa otetaan toiminnan järjestämistä koskeviin vaatimuksiin mukaan kestävyysriskit. Tämä kestävyysriskejä koskeva osa perustuu Euroopan arvopaperimarkkinaviranomaisen, jäljempänä ’ESMA’, teknisten neuvojen loppuraporttiin
                  8
               . Teknisissä neuvoissa todetaan, että delegoitu asetus (EU) 2017/565 ja komission delegoitu direktiivi 2017/593
                  9
                vaativat lisäselvennyksiä kestävyysriskien ja ‑tekijöiden huomioon ottamisen kannalta, ja siinä yksilöidään erityisiä säännöksiä tältä osin. 
            
            
               Tällä asetuksella ja muilla alakohtaisilla delegoiduilla säädöksillä, joilla mukautetaan luottamusvelvollisuutta koskevia sääntöjä ja jotka hyväksyttiin samanaikaisesti, vahvistetaan myös tiedonantoasetusta, Euroopan parlamentin ja neuvoston asetusta (EU) 2019/2089
                  10
                ja luokitusjärjestelmäasetusta. Näissä säännöissä kestävyysnäkökohdat otetaan mukaan sijoitus-, neuvonta- ja tiedotusprosesseihin johdonmukaisesti eri aloilla. Ne ankkuroivat ympäristöön, yhteiskuntaan ja hallintoon (kestävään kehitykseen) liittyvät näkökohdat rahoitusjärjestelmän ytimeen, niin että Euroopan taloutta voidaan kehittää vihreämmäksi, vähähiiliseksi, sopeutumiskykyisemmäksi ja resurssitehokkaaksi kiertotaloudeksi.
            
            
               Tämä asetus perustuu säädösvallan siirtoon, joka vahvistetaan MiFID II ‑direktiivin 16 artiklassa, 24 artiklan 13 kohdassa ja 25 artiklan 8 kohdassa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Joulukuussa 2016 komissio perusti kestävää rahoitusta käsittelevän korkean tason asiantuntijaryhmän, joka auttaisi kehittämään EU:n kestävää rahoitusta koskevaa strategiaa suositusten avulla. Korkean tason asiantuntijaryhmä julkaisi heinäkuun puolivälissä 2017 väliraportin ”Financing a Sustainable European Economy” ja esitteli loppuraporttinsa sidosryhmätapahtumassa 18. heinäkuuta 2017, jolloin esiteltiin myös kuulemislomake.
            
            
               Palautekoosteessa, joka julkaistiin yhdessä loppuraportin ”Financing a Sustainable European Economy” kanssa 31. tammikuuta 2018, esitetään yhteenveto vastaajien vastauksista. Loppuraportissaan asiantuntijaryhmä suosittaa, että ”sijoitusneuvojat olisi velvoitettava tiedustelemaan vähittäissijoittajilta rutiininomaisesti rahoitusneuvonnan yhteydessä näiden preferenssejä sijoitustensa kestävyysvaikutusten suhteen ja ottamaan ne huomioon vastaavasti”. Se suosittelee myös ”keskustelemaan pitkäaikaisten ja kestävyysriskien hallintotavoista”.
            
            
               Maaliskuussa 2018 komissio toteutti kohdennetun kyselyn ympäristöön, yhteiskuntaan ja hallintoon liittyvien näkökohtien sisällyttämisestä osaksi soveltuvuuden arviointia. Kuuleminen osoitti, että vain pieni osa asiakkaista nosti kestävyyskysymykset aktiivisesti esiin neuvontamenettelyn aikana. Tämä johtuu muun muassa siitä, että i) kestävyyteen liittyvistä rahoitusvälineistä saatavissa olevat tiedot eivät ole avoimia, ii) niin sanotun viherpesun riski olemassa olevassa dokumentaatiossa on suuri ja iii) sen vaikutuksista riskeihin ja suorituskykyyn puuttuu koulutusta. Asiakkaat näyttävät vain harvoissa tapauksissa osoittavan systemaattisesti kiinnostusta kestävyystekijöihin neuvontamenettelyn aikana. 
            
            
               Lisäksi soveltuvuuden arviointia muuttavan delegoidun asetuksen luonnos julkaistiin palautteen antamista varten parempaa sääntelyä koskevien suuntaviivojen mukaisesti 24. toukokuuta ja 21. kesäkuuta 2018 välisenä aikana. Komissio sai 51 vastausta, joissa viitattiin tähän delegoituun asetukseen asetuksen (EU) 2017/565 muuttamisesta. Eri taustoja edustavat sidosryhmät (esim. kansalaisjärjestöt, rahoitusalan järjestöt, julkiset tahot)
                  11
                esittivät huomautuksia tämän delegoidun asetuksen eri seikoista. Vaikka yleisesti tuettiin vahvasti panostamista sijoitusprosessissa muihin kuin taloudellisiin tavoitteisiin, tietyt sidosryhmät olivat haluttomia muuttamaan hiljattain käyttöön otettuja MiFID II -direktiiviin perustuvia prosessejaan. Kuten edellä on todettu, komissio on vakuuttunut siitä, että sen on kiireellisesti edistyttävä kestävän rahoituksen ohjelmassaan, minkä lisäksi se katsoo, että äskettäin käyttöön otettu viittaus tiedonantoasetuksessa ehdotettuun tämän delegoidun säädöksen soveltamisaikatauluun (12 kuukautta voimaantulon jälkeen) mahdollistaa riittävän joustavuuden.
               
            
               Tiettyjen soveltuvuuden arviointiprosessia koskevien tavoitteiden osalta komissio teki joitakin muutoksia, jotta voidaan tehdä tarpeellinen ero toisaalta sijoitustavoitteiden ja toisaalta kestävyysmieltymysten välillä. Tämä ero on olennainen, jotta voidaan välttää tuotteiden myyntiä väärin perustein. Kestävyystekijät eivät saisi olla etusijalla asiakkaan henkilökohtaiseen sijoitustavoitteeseen nähden. Täten kestävyysmieltymyksiä pitäisi käsitellä soveltuvuusprosessissa vasta sen jälkeen, kun asiakkaan sijoitustavoite on tunnistettu. Kestävyysmieltymyksiä koskevien sääntöjen tavoitteena on lisätä potentiaalisten asiakkaiden tai asiakkaiden tietoisuutta siitä, että saatavilla on rahoitusvälineitä, joilla on kestävyyteen liittyviä tavoitteita. Kestävyysmieltymyksiä koskevien sääntöjen vuoksi rahoitusvälineitä, joilla on eritasoisia kestävyyteen liittyviä tavoitteita, ei tarvitse mukauttaa. Nämä rahoitusvälineet joko hyötyvät kestävyysmieltymysten järjestelmästä tai niitä voidaan edelleen suositella – ei kuitenkaan rahoitusvälineinä, jotka vastaavat asiakkaan tai potentiaalisen asiakkaan tässä asetuksessa määriteltyjä kestävyysmieltymyksiä. Toiminnalliselta kannalta rahoitusvälineiden kestävyysominaisuudet olisi esitettävä avoimesti siten, että sijoituspalveluyritykset voivat käydä vuoropuhelua asiakkaiden tai potentiaalisten asiakkaiden kanssa, jotta asiakkaiden yksilölliset kestävyysmieltymykset ymmärretään riittävän tarkasti. Niiden nykyisten asiakkaiden kohdalla, joille on jo tehty soveltuvuusarviointi, sijoituspalveluyrityksillä olisi oltava mahdollisuus yksilöidä asiakkaan henkilökohtaiset kestävyysmieltymykset nykyisen soveltuvuusarvioinnin seuraavan säännöllisen päivityksen yhteydessä, jotta vältetään liiallista kaupankäyntiä.
            
            
               Kestävyysmieltymyksiä koskevilla säännöillä vahvistetaan EU:n kestäviä toimintoja – eli luokitusjärjestelmäasetuksen 3 artiklan nojalla ympäristön kannalta kestäviksi katsottavia taloudellisia toimintoja – koskevan luokitusjärjestelmän käyttöä, ja pyrkimystä tiedonantoasetuksen 2 artiklan 17 kohdassa määriteltyihin kestäviin sijoituksiin, joihin sisältyvät myös sijoitukset edellä mainittuihin taloudellisiin toimintoihin, joita voidaan pitää ympäristön kannalta kestävinä. Säännöillä myös kannustetaan suosittelemaan rahoitusvälineitä, joissa otetaan huomioon kyseisistä sijoituksista aiheutuvat olennaiset kielteiset ulkoisvaikutukset eli pääasialliset haitalliset vaikutukset ja vähennetään niitä.  
            
         
         
            
               Komissio pyysi ESMAa laatimaan tekniset neuvot mahdollisista muutoksista MiFID II ‑direktiivin nojalla hyväksyttäviin delegoituihin säädöksiin kestävyysriskien ja ‑tekijöiden huomioon ottamisen osalta organisatoristen vaatimusten, toimintaedellytysten, riskienhallinnan ja kohdemarkkinoiden arvioinnin kannalta.
            
            
               ESMA julkaisi 30. huhtikuuta 2019 raporttinsa ”Final report on integrating sustainability risks and factors in MiFID II”. Neuvoissa otettiin huomioon näkemykset, joita sidosryhmät esittivät 19. joulukuuta 2018 ja 19. helmikuuta 2019 välisenä aikana järjestetyissä julkisissa kuulemisissa. Niihin sisältyy kustannus-hyötyanalyysi. Lisäksi ESMA järjesti avoimen kuulemistilaisuuden 4. helmikuuta 2019 saadakseen lisää palautetta. Myös ESMAn arvopaperimarkkina-alan osallisryhmää kuultiin.
            
            
               Paremman sääntelyn periaatteiden mukaisesti tämä ehdotusluonnos julkaistiin toista kuulemista varten 8. kesäkuuta ja 6. heinäkuuta 2020 välisenä aikana. Saadun palautteen asianmukaisen tarkastelun jälkeen tekstiin tehtiin lisämuutoksia. 
            
            
               Mainitussa raportissa käsitellään kestävyysriskien ja kestävyystekijöiden sisällyttämistä sijoituspalveluyritysten organisatorisiin vaatimuksiin ja tuotteiden hallinta- ja valvontarakenteisiin. ESMAn valmistelemat toiminnan järjestämistä koskevat vaatimukset, joista se järjesti julkiset kuulemiset, otettiin mukaan tähän delegoituun asetukseen.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän asetuksen oikeusperusta on esitetty direktiivin 2014/65/EU 16 artiklan 12 kohdassa, 24 artiklan 13 kohdassa ja 25 artiklan 8 kohdassa.
            
            
               Tämä asetus koskee seuraavia asetuksen (EU) 2017/565 muutoksia:
            
            
               1 artiklalla pyritään selkeyttämään, että sijoitusneuvontaa ja salkunhoitoa tarjoavat sijoituspalveluyritykset olisi velvoitettava arvioimaan asiakkaidensa tai potentiaalisten asiakkaidensa kestävyysmieltymyksiä. Sijoituspalveluyritysten olisi otettava kyseiset kestävyysmieltymykset huomioon menettelyssä, jonka avulla näille asiakkaille valitaan suositeltavat rahoitusvälineet. Kolme rahoitusvälineiden luokkaa olisi katsottava olennaisiksi kestävyysmieltymysten kannalta. Yksi niistä ovat rahoitusvälineet, joissa tietty vähimmäisosuus sijoituksista tehdään luokitusjärjestelmäasetuksen 3 artiklan nojalla ympäristön kannalta kestäviksi katsottaviin taloudellisiin toimintoihin. Toinen luokka ovat rahoitusvälineet, jotka sisältävät tietyn vähimmäisosuuden tiedonantoasetuksen 2 artiklan 17 kohdassa määriteltyjä kestäviä sijoituksia. Vähimmäisosuuden määrittää asiakas tai potentiaalinen asiakas. Kolmannen yksilöllisissä kestävyysmieltymyksissä huomioitujen rahoitusvälineiden luokan muodostavat rahoitusvälineet, joissa otetaan huomioon kestävyystekijöihin kohdistuvat pääasialliset haitalliset vaikutukset. Seikat, jotka osoittavat, että nämä haitalliset vaikutukset on otettu huomioon, määrittää asiakas tai potentiaalinen asiakas.
            
            
               Koska toisaalta MiFID II:n ja toisaalta tiedonantoasetuksen ja luokitusjärjestelmäasetuksen soveltamisalaan kuuluvat tuotteet ovat erilaiset, kestävyysmieltymykset eivät rajoitu tiedonantoasetuksessa ja luokitusjärjestelmäasetuksessa tarkoitettuihin rahoitustuotteisiin vaan perustuvat sen sijaan asetusten kestävyyteen liittyviin käsitteisiin. Näin sijoituspalveluyritykset voivat suositella sijoitusrahastojen lisäksi muita asiaankuuluvia rahoitusvälineitä.
            
            
               Esimerkkinä voidaan mainita, että ’rahoitusvälineisiin, jotka sisältävät tietyn vähimmäisosuuden kestäviä sijoituksia’, kuuluvat aina tiedonantoasetuksen 9 artiklassa tarkoitetut rahoitustuotteet ja tiedonantoasetuksen 8 artiklassa tarkoitetut rahoitustuotteet edellyttäen, että tällaiset rahoitustuotteet sisältävät ainakin jossakin määrin kestäviä sijoituksia. Tämän vähimmäisosuuden määrittävät asiakkaat tai potentiaaliset asiakkaat, joten kestävyysmieltymyksiä koskevissa säännöissä otetaan täysimääräisesti huomioon heidän kestävyyteen liittyvät tavoitteensa. Muita esimerkkejä ovat rahoitusvälineet, joilla on muun muassa poissulkemisstrategiaan perustuvia ympäristöön tai yhteiskuntaan liittyviä ominaisuuksia ja jotka voivat kuulua kestävyysmieltymysten piiriin, edellyttäen, että ne sisältävät ainakin jossakin määrin kestäviä sijoituksia tai että niissä osoitetaan, että pääasialliset haitalliset vaikutukset on otettu huomioon ja niihin puututaan tai niitä lievennetään, asiakkaan tai potentiaalisen asiakkaan määrittämien vähimmäissijoitusosuuksien tai kestävyystekijöihin kohdistuvien pääasiallisten haitallisten vaikutusten huomioon ottamisen osoittavien seikkojen mukaisesti. Tämä tarkoittaa myös sitä, että rahoitusvälineitä, jotka edistävät ympäristöön tai yhteiskuntaan liittyviä ominaisuuksia mutta joissa ei ole tiettyä kestävien sijoitusten tai luokitusvaatimusten mukaisiin toimintoihin tehtävien sijoitusten osuutta tai joissa ei oteta huomioon pääasiallisia haitallisia vaikutuksia, ei voida suositella asiakkaille tai potentiaalisille asiakkaille heidän yksilöllisten kestävyysmieltymystensä perusteella. Tällaisia rahoitusvälineitä voidaan edelleen suositella soveltuvuustestissä mutta ei rahoitusvälineinä, jotka vastaavat yksilöllisiä kestävyysmieltymyksiä. 
            
            
               Tämä edellyttää myös, että sijoituspalveluyritykset laativat asiakkaalle raportin, jossa selostetaan, millä tavoin kyseiselle asiakkaalle annettu suositus on tämän sijoitustavoitteiden, riskiprofiilin, tappionsietokyvyn ja kestävyysmieltymysten mukainen (tietojen antaminen jälkikäteen).
            
            
               Lisäksi 1 artiklassa edellytetään, että sijoituspalveluyritykset ottavat kestävyysriskit huomioon joko laadullisesti tai määrällisesti noudattaessaan toiminnan järjestämistä koskevia vaatimuksia ja sisällyttävät kestävyysriskit riskienhallintapolitiikkaansa. 
            
            
               2 artiklassa vahvistetaan lopuksi tämän asetuksen soveltamisen alkamispäivä, mukaan lukien 12 kuukauden siirtymäaika. 
            
            
               KOMISSION DELEGOITU ASETUS (EU) …/…,
            
            
               annettu 21.4.2021,
            
            
               delegoidun asetuksen (EU) 2017/565 muuttamisesta kestävyystekijöiden, ‑riskien ja ‑mieltymysten sisällyttämiseksi tiettyihin sijoituspalveluyritysten toiminnan järjestämistä koskeviin vaatimuksiin ja toiminnan harjoittamisen edellytyksiin
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU
                  12
                ja erityisesti sen 16 artiklan 12 kohdan, 24 artiklan 13 kohdan ja 25 artiklan 8 kohdan,
            
         
         
            
               sekä katsoo seuraavaa:
            
            
               (1)Siirtyminen vähähiiliseen, kestävämpään ja resurssitehokkaaseen kiertotalouteen kestävän kehityksen tavoitteiden mukaisesti on keskeinen tekijä unionin talouden pitkän aikavälin kilpailukyvyn varmistamisessa. Vuonna 2016 unioni teki Pariisin sopimuksen.
                  13
                Pariisin sopimuksen 2 artiklan 1 kohdan c alakohdassa asetetaan tavoitteeksi torjua ilmastonmuutosta entistä tehokkaammin muun muassa varmistamalla, että rahoitusvirrat tukevat vähän kasvihuonekaasupäästöjä tuottavaa ja ilmastonmuutoksen kestävää kehitystä.
            
            
               (2)Komissio pani merkille tämän haasteen ja esitti joulukuussa 2019 Euroopan vihreän kehityksen ohjelman
                  14
               . Vihreän kehityksen ohjelma on uusi kasvustrategia, jonka tavoitteena on tehdä unionista oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen, jossa kasvihuonekaasujen nettopäästöistä pyritään eroon vuoteen 2050 mennessä ja jossa kasvuun pyritään lisäämättä resurssien käyttöä. Tavoite edellyttää, että sijoittajille annetaan heidän sijoitustensa osalta selkeitä signaaleja hukkainvestointien välttämiseksi ja kestävän rahoituksen hankkimiseksi.
            
            
               (3)Komissio julkaisi maaliskuussa 2018 kestävän kasvun rahoitusta koskevan toimintasuunnitelmansa
                  15
               , jossa esitetään kestävää rahoitusta koskeva kunnianhimoinen ja kattava strategia. Yksi toimintasuunnitelmassa asetetuista tavoitteista on ohjata pääomavirtoja kestävään sijoittamiseen kestävän ja osallistavan kasvun saavuttamiseksi. Toukokuussa 2018 julkaistu myöhempiä lainsäädäntöaloitteita tukeva vaikutusten arviointi
                  16
                osoitti tarpeen selventää, että sijoituspalveluyritysten olisi otettava kestävyystekijät huomioon osana velvoitteitaan asiakkaitaan ja potentiaalisia asiakkaitaan kohtaan. Sijoituspalveluyritysten olisi siis otettava säännönmukaisesti huomioon paitsi kaikki asiaankuuluvat rahoitusriskit myös kaikki Euroopan parlamentin ja neuvoston asetuksessa (EU) 2019/2088
                  17
                tarkoitetut asiaankuuluvat kestävyysriskit, joiden toteutumisella saattaisi olla sijoituksen arvoon tosiasiallinen tai mahdollinen olennainen kielteinen vaikutus. Komission delegoidussa asetuksessa (EU) 2017/565 ei viitata nimenomaisesti kestävyysriskeihin. Tästä syystä ja sen varmistamiseksi, että sisäiset menettelyt ja organisatoriset järjestelyt pannaan täytäntöön ja että niitä noudatetaan asianmukaisesti, on tarpeen selventää, että sijoituspalveluyritysten prosessien, järjestelmien ja sisäisen valvonnan tulisi heijastaa kestävyysriskejä ja että näiden riskien analysoimiseksi tarvitaan teknisiä valmiuksia ja tietoja.
            
            
               (4)Sijoittajansuojan korkean tason säilyttämiseksi sijoituspalveluyritysten olisi määrittäessään eturistiriitatyyppejä, joiden olemassaolo voi vahingoittaa asiakkaan tai potentiaalisen asiakkaan etuja, otettava mukaan sellaiset eturistiriitatyypit, jotka johtuvat asiakkaan kestävyysmieltymysten huomioimisesta. Niiden nykyisten asiakkaiden kohdalla, joille on jo tehty soveltuvuusarviointi, sijoituspalveluyrityksillä olisi oltava mahdollisuus yksilöidä asiakkaan henkilökohtaiset kestävyysmieltymykset nykyisen soveltuvuusarvioinnin seuraavan säännöllisen päivityksen yhteydessä.
            
            
               (5)Sijoitusneuvontaa ja salkunhoitoa tarjoavien sijoituspalveluyritysten olisi kyettävä suosittamaan asiakkailleen ja potentiaalisille asiakkailleen sopivia rahoitusvälineitä ja niiden olisi tästä syystä kyettävä esittämään kysymyksiä määrittääkseen asiakkaan henkilökohtaiset kestävyysmieltymykset. Sen mukaan, että sijoituspalveluyrityksellä on velvollisuus toimia asiakkaidensa etujen mukaisesti, olisi asiakkaille ja potentiaalisille asiakkaille annettavien suositusten heijastettava sekä taloudellisia tavoitteita että kaikkia kyseisten asiakkaiden ilmaisemia kestävyysmieltymyksiä. Sen vuoksi on tarpeen selventää, että sijoituspalveluyrityksillä olisi oltava käytössä asianmukaiset järjestelyt, jotta ne voivat varmistaa, että kestävyystekijöiden sisällyttäminen neuvontaprosessiin ja salkunhoitoon ei johda väärin perustein tapahtuvaan myyntiin tai rahoitusvälineiden tai strategioiden virheelliseen esittelyyn, ikään kuin ne vastaisivat kestävyysmieltymyksiä, vaikka niin ei ole laita. Tällaisten käytäntöjen tai virheellisten esittelyjen välttämiseksi sijoitusneuvontaa tarjoavien sijoituspalveluyritysten olisi ensin arvioitava asiakkaan tai potentiaalisen asiakkaan sijoitustavoitteita, aikahorisonttia ja yksilöllisiä olosuhteita, ennen kuin ne tiedustelevat asiakkailtaan näiden mahdollisia kestävyysmieltymyksiä.
            
            
               (6)Tähän mennessä on kehitetty kestäviä rahoitusvälineitä, joiden kestävyystavoitetaso vaihtelee. Jotta asiakkaat tai potentiaaliset asiakkaat ymmärtäisivät kestävyyden eri asteet ja voisivat tehdä tietoon perustuvia sijoituspäätöksiä kestävyyden osalta, sijoitusneuvontaa ja salkunhoitopalveluja tarjoavien sijoituspalveluyritysten olisi selitettävä ero yhtäältä kestävistä sijoituksista Euroopan parlamentin ja neuvoston asetuksen (EU) 2020/852
                  18
                mukaisesti ympäristön kannalta kestäviksi katsottaviin taloudellisiin toimintoihin kokonaan tai osittain koostuvien rahoitusvälineiden, Euroopan parlamentin ja neuvoston asetuksen (EU) 2019/2088 2 artiklan 17 kohdan mukaisten kestävien sijoitusten sekä sellaisten rahoitusvälineiden, joissa otetaan huomioon kestävyystekijöihin kohdistuvat pääasialliset haitalliset vaikutukset, ja joita voitaisiin suositella asiakkaiden yksilöllisten kestävyysmieltymysten mukaisina, ja toisaalta sellaisten muiden rahoitusvälineiden välillä, joita ei voida näiden elementtien puutteen takia suositella asiakkaille tai potentiaalisille asiakkaille, joilla on yksilöllisiä kestävyysmieltymyksiä.
            
            
               (7)On tarpeen käsitellä myös viherpesua eli erityisesti epäoikeudenmukaisen kilpailuedun saamista suosittelemalla rahoitusvälinettä ympäristöystävällisenä tai kestävänä, vaikka rahoitusväline ei itse asiassa täytä ympäristöä tai muuta kestävyyttä koskevia perusnormeja. Väärin perustein tapahtuvan myynnin ja viherpesun estämiseksi sijoituspalveluyritysten ei pitäisi suositella tai päättää käydä kauppaa rahoitusvälineillä yksilöllisten kestävyysmieltymysten mukaisina, jos kyseiset rahoitusvälineet eivät ole näiden mieltymysten mukaisia. Sijoituspalveluyritysten tulisi selittää asiakkailleen ja potentiaalisille asiakkailleen, miksi näin ei ole, ja pidettävä kirjaa näistä syistä.
            
            
               (8)On tarpeen selventää, että sijoituspalveluyritykset voivat edelleen suositella rahoitusvälineitä, joihin ei voida soveltaa yksilöllisiä kestävyysmieltymyksiä, mutta eivät yksilöllisiä kestävyysmieltymyksiä vastaavina rahoitusvälineinä. Jotta asiakkaille tai potentiaalisille asiakkaille voitaisiin antaa lisäsuosituksia, kun rahoitusvälineet eivät vastaa asiakkaan kestävyysmieltymyksiä, asiakkaalla olisi oltava mahdollisuus mukauttaa kestävyysmieltymyksiään koskevia tietoja. Väärin perustein tapahtuvan myynnin ja viherpesun estämiseksi sijoituspalveluyritysten olisi pidettävä kirjaa asiakkaiden päätöksistä sekä heidän tietojen mukauttamisen tueksi esittämistään perusteluista.
            
            
               (9)Sen vuoksi delegoitua asetusta (EU) 2017/565 olisi muutettava.
            
            
               (10)Toimivaltaisille viranomaisille ja sijoituspalveluyrityksille olisi annettava riittävästi aikaa mukautua tämän asetuksen sisältämiin uusiin vaatimuksiin. Sen soveltamista olisi näin ollen lykättävä.
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Delegoidun asetuksen (EU) 2017/565 muutokset
            
            
               Muutetaan delegoitu asetus (EU) 2017/565 seuraavasti:
            
            
               1)Lisätään 2 artiklaan 7, 8 ja 9 kohta seuraavasti:
            
            
               ”7)
                     ’kestävyysmieltymyksillä’ asiakkaan tai potentiaalisen asiakkaan valintaa koskien sitä, sisällytetäänkö hänen sijoitukseensa yksi tai useampi seuraavista rahoitusvälineistä ja jos sisällytetään, missä määrin:
            
            
               a)rahoitusväline, jonka osalta asiakas tai potentiaalinen asiakas päättää, että tietty vähimmäisosuus sijoitetaan Euroopan parlamentin ja neuvoston asetuksen (EU) 020/852* 2 artiklan 1 kohdassa määriteltyihin ympäristön kannalta kestäviin sijoituksiin;
            
            
               b)rahoitusväline, jonka osalta asiakas tai potentiaalinen asiakas päättää, että tietty vähimmäisosuus sijoitetaan Euroopan parlamentin ja neuvoston asetuksen (EU) 2019/2088** 2 artiklan 17 kohdassa määriteltyihin kestäviin sijoituksiin;
            
            
               c)rahoitusväline, jossa otetaan huomioon pääasialliset haitalliset vaikutukset kestävyystekijöihin ja jonka osalta asiakas tai potentiaalinen asiakas määrittää näiden vaikutusten huomioon ottamisen osoittavat laadulliset tai määrälliset seikat;
            
         
         
            
               8)
                     ’kestävyystekijöillä’ asetuksen (EU) 2019/2088 2 artiklan 24 kohdassa määriteltyjä kestävyystekijöitä;
            
            
               9)
                     ’kestävyysriskeillä’ asetuksen (EU) 2019/2088 2 artiklan 22 kohdassa määriteltyjä kestävyysriskejä.
            
            
               ______________________________________________________________
            
            
               *Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).
            
            
               **Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).
            
            
               2)Muutetaan 21 artiklan 1 kohta seuraavasti:
            
            
               a)Korvataan toinen alakohta seuraavasti:
            
            
               ”Sijoituspalveluyritysten on otettava huomioon kestävyysriskit täyttäessään tässä kohdassa säädettyjä vaatimuksia.”;
            
            
               b)Lisätään alakohta seuraavasti:
            
            
               ”Jotta sijoituspalveluyritykset täyttäisivät tässä kohdassa esitetyt vaatimukset, niiden on otettava tässä yhteydessä huomioon liiketoimintansa luonne, laajuus ja monimuotoisuus sekä liiketoiminnan osana toteutettujen sijoituspalvelujen ja ‑toiminnan luonne ja laajuus.”;
            
            
               3)Korvataan 23 artiklan 1 kohdan a alakohta seuraavasti:
            
            
               ”a)
                     otettava käyttöön sellaiset asianmukaiset riskienhallintaperiaatteet ja ‑menettelyt, joilla voidaan tunnistaa sijoituspalveluyrityksen toimintaan, menettelyihin ja järjestelmiin liittyvät riskit ja tarvittaessa määrittää sijoituspalveluyrityksen riskiraja, sekä sovellettava ja ylläpidettävä tällaisia periaatteita ja menettelyjä. Näin tehdessään sijoituspalveluyritysten on otettava huomioon kestävyysriskit;”;
            
            
               4)Korvataan 33 artikla seuraavasti:
            
            
               ”33 artikla 
               Asiakkaaseen mahdollisesti haitallisesti vaikuttavat eturistiriidat
            
            
               (direktiivin 2014/65/EU 16 artiklan 3 kohta ja 23 artikla)
            
            
               Sijoituspalvelujen tai oheispalvelujen tai niiden yhdistelmien tarjoamiseen liittyvien, asiakkaan etua mahdollisesti vahingoittavien eturistiriitojen määrittämiseksi, mukaan lukien asiakkaan kestävyysmieltymykset, sijoituspalveluyritysten on otettava vähimmäisvaatimuksia soveltamalla huomioon se, pitääkö sijoituspalveluyrityksen, relevantin henkilön tai määräysvallan kautta suoraan tai välillisesti sijoituspalveluyritykseen sidoksissa olevan henkilön osalta jossakin seuraavista tilanteista sijoituspalvelun tai oheispalvelun tarjoamisen, sijoitustoiminnan harjoittamisen tai muun syyn vuoksi jokin seuraavista paikkansa:
            
            
               a)yritys tai edellä tarkoitettu henkilö saa todennäköisesti taloudellista etua tai välttää taloudellisen tappion asiakkaan kustannuksella;
            
            
               b)yrityksellä tai edellä tarkoitetulla henkilöllä on asiakkaalle tarjotun palvelun tai asiakkaan lukuun toteutetun liiketoimen tulokseen liittyvä, asiakkaan edusta poikkeava etu;
            
            
               c)yrityksellä tai edellä tarkoitetulla henkilöllä on taloudellinen tai muunlainen kannustin suosia asiakkaan etujen sijaan toisen asiakkaan tai asiakasryhmän etuja;
            
            
               d)yritys tai edellä tarkoitettu henkilö harjoittaa samaa liiketoimintaa kuin asiakas;
            
         
         
            
               e)yritys tai edellä tarkoitettu henkilö saa tai tulee saamaan toiselta henkilöltä kuin asiakkaalta sellaisen kannustimen, joka liittyy asiakkaalle tarjottuun palveluun, rahallisina tai ei-rahallisina hyötyinä tai palveluina.”;
            
            
               5)Korvataan 52 artiklan 3 kohta seuraavasti:
            
            
               ”3.
                     Sijoituspalveluyritysten on annettava kuvaus
            
            
               a)tarkasteltujen rahoitusvälineiden lajeista;
            
            
               b)palvelun laajuuden ja kunkin välineen lajin mukaan analysoitujen rahoitusvälineiden ja tarjoajien valikoimasta;
            
            
               c)soveltuvin osin rahoitusvälineen valintamenettelyssä huomioon otetuista kestävyystekijöistä; 
            
            
               d)tarjotessaan riippumatonta neuvontaa: miten tarjottu palvelu täyttää riippumattoman sijoitusneuvonnan antamista koskevat edellytykset ja mitkä seikat on otettu huomioon valintamenettelyssä, jota sijoituspalveluyritys käyttää rahoitusvälineiden suosittelussa, kuten rahoitusvälineiden riskit, kulut ja monimuotoisuus.”;
            
            
               6)Muutetaan 54 artikla seuraavasti:
            
            
               a)Korvataan 2 kohdan a alakohta seuraavasti:
            
            
               ”a)
                     se vastaa kyseisen asiakkaan sijoitustavoitteita, mukaan luettuina asiakkaan riskiraja ja mahdolliset kestävyysmieltymykset;”;
            
            
               b)Korvataan 5 kohta seuraavasti:
            
            
               ”5.
                     Asiakkaan tai potentiaalisen asiakkaan sijoitustavoitteita koskevien tietojen on soveltuvin osin sisällettävä tiedot siitä, miten kauan asiakas haluaa pitää sijoitusta hallussaan ja millaisia riskejä tämä mieluiten ottaa, sekä tiedot asiakkaan riskirajasta, sijoituksen tarkoituksesta ja asiakkaan kestävyysmieltymyksistä.”;
            
            
               c)Korvataan 9 kohta seuraavasti:
            
            
               ”9.
                     Sijoituspalveluyrityksillä on oltava käytössään asianmukaiset periaatteet ja menettelyt sen varmistamiseksi, että ne ymmärtävät asiakkailleen valitsemiensa sijoituspalvelujen ja rahoitusvälineiden luonteen ja ominaisuudet, myös kulut ja riskit, sekä mahdolliset kestävyystekijät, ja arvioivat kulut ja kompleksisuus huomioon ottaen, voivatko muut vastaavat sijoituspalvelut tai rahoitusvälineet olla niiden asiakkaan profiilin mukaisia; sijoituspalveluyritysten on kyettävä osoittamaan, että niillä on käytössään tällaiset periaatteet ja menettelyt.”;
            
            
               d)Korvataan 10 kohta seuraavasti: 
            
            
               ”10.
                     Tarjotessaan sijoitusneuvontaa tai salkunhoitoa sijoituspalveluna sijoituspalveluyritys ei saa suositella tai tehdä päätöstä kaupankäynnistä, jos mikään palveluista tai välineistä ei sovellu asiakkaalle.
            
            
               Sijoituspalveluyritys ei saa suositella rahoitusvälineitä tai päättää käydä kauppaa rahoitusvälineillä asiakkaan tai potentiaalisen asiakkaan kestävyysmieltymysten mukaisina, jos kyseiset rahoitusvälineet eivät ole näiden mieltymysten mukaisia. Sijoituspalveluyrityksen tulisi selittää asiakkailleen ja potentiaalisille asiakkailleen, miksi näin ei ole, ja pidettävä kirjaa näistä syistä.
            
            
               Jos mikään rahoitusväline ei vastaa asiakkaan tai potentiaalisen asiakkaan kestävyysmieltymyksiä ja asiakas päättää mukauttaa kestävyysmieltymyksiään, sijoituspalveluyrityksen on pidettävä kirjaa asiakkaan päätöksestä ja sen perusteluista.”;
            
            
               e)Korvataan 12 kohdan ensimmäinen alakohta seuraavasti:
            
            
               ”12.
                     Sijoitusneuvontaa antaessaan sijoituspalveluyritysten on annettava yksityisasiakkaalle raportti, joka sisältää yhteenvedon annetusta neuvonnasta ja siitä, sopiiko annettu suositus yksityisasiakkaalle, mukaan luettuina tiedot siitä, miten se täyttää asiakkaan sijoitustavoitteet ja henkilökohtaiset olosuhteet edellytetyn sijoitusajan kannalta, sekä asiakkaan tietämyksestä, kokemuksesta ja suhtautumisesta riskeihin ja tappion mahdollisuuteen sekä asiakkaan kestävyysmieltymyksistä.”;
            
         
         
            
               f)Lisätään 13 kohtaan uusi alakohta seuraavasti: 
            
            
               ”Asiakkaiden tai soveltuvin osin potentiaalisten asiakkaiden kestävyysmieltymysten mukaisuutta koskevat vaatimukset eivät saa muuttaa ensimmäisessä alakohdassa säädettyjä edellytyksiä.”
            
            
               2 artikla
            
            
               Voimaantulo ja soveltaminen
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan [Julkaisutoimisto lisää päivämäärän – 12 kuukauden kuluttua Euroopan unionin virallisessa lehdessä julkaisemisen jälkeen].
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 21.4.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle: Euroopan vihreän kehityksen ohjelma (COM(2019) 640 final).
               
               
                  
                     (2)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle ja alueiden komitealle: Kestävän kasvun rahoitusta koskeva toimintasuunnitelma (COM(2018) 097 final).
               
               
                  
                     (3)
                  
                        Komission delegoitu asetus (EU) 2017/565, annettu 25 päivänä huhtikuuta 2016, Euroopan parlamentin ja neuvoston direktiivin 2014/65/EU täydentämisestä sijoituspalveluyritysten toiminnan järjestämistä koskevien vaatimusten, toiminnan harjoittamisen edellytysten ja kyseisessä direktiivissä määriteltyjen käsitteiden osalta (EUVL L 87, 31.3.2017, s. 1).
               
               
                  
                     (4)
                  
                        Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
               
               
                  
                     (5)
                  
                        Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).
               
               
                  
                     (6)
                  
                        Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).
               
               
                  
                     (7)
                  
                        Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä (EUVL L 198, 22.6.2020, s. 13).
               
               
                  
                     (8)
                  
                        Loppuraportti kestävyysriskien ja ‑tekijöiden sisällyttämisestä MiFID II:een (ESMA35-43-1737).
               
               
                  
                     (9)
                  
                        Komission delegoitu direktiivi (EU) 2017/593, annettu 7 päivänä huhtikuuta 2016, Euroopan parlamentin ja neuvoston direktiivin 2014/65/EU täydentämisestä asiakkaiden rahoitusvälineiden ja varojen suojaamisen, tuotevalvontavelvoitteiden sekä välityspalkkioiden, provisioiden tai muiden rahallisten tai ei-rahallisten etujen tarjoamiseen tai vastaanottamiseen sovellettavien sääntöjen osalta (EUVL L 87, 31.3.2017, s. 500).
               
               
                  
                     (10)
                  
                        Euroopan parlamentin ja neuvoston asetus (EU) 2019/2089, annettu 27 päivänä marraskuuta 2019, asetuksen (EU) 2016/1011 muuttamisesta EU:n ilmastosiirtymää koskevien vertailuarvojen, EU:n Pariisin sopimuksen mukaisten vertailuarvojen ja vertailuarvojen kestävyyteen liittyvien tietojen antamisen osalta (EUVL L 317, 9.12.2019, s. 17).
               
               
                  
                     (11)
                  
                        Saatu palaute on julkaistu osoitteessa 
                  https://ec.europa.eu/info/law/better-regulation/initiatives/ares-2018-2681500/feedback_fi
                   
               
               
                  
                     (12)
                  
                        EUVL L 173, 12.6.2014, s. 349.
               
               
                  
                     (13)
                  
                        Neuvoston päätös (EU) 2016/1841, annettu 5 päivänä lokakuuta 2016, ilmastonmuutosta koskevan Yhdistyneiden kansakuntien puitesopimuksen nojalla hyväksytyn Pariisin sopimuksen tekemisestä Euroopan unionin puolesta (EUVL L 282, 19.10.2016, s. 1).
               
               
                  
                     (14)
                  
                        COM(2019) 640 final.
               
               
                  
                     (15)
                  
                        COM(2018) 97 final.
               
               
                  
                     (16)
                  
                        SWD(2018) 264 final.
               
               
                  
                     (17)
                  
                        Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).
               
               
                  
                     (18)
                  
                        Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).